《求先人墨迹呈表兄黄季文》
宋代·戴复古

我翁本诗仙，游戏沧海上。
引手掣鲸鲵，失脚堕尘网。
身穷道则腴，年高气弥壮。
平生无长物，饮尽千斛酿。
传家古锦囊，自作金玉想。
篇章久零落，人间眇馀响。
搜求二十年，痛泪湿黄壤。
君家图书府，墨色照青嶂。
我翁有遗迹，数纸古田样。
仿佛锺王体，吟句更豪放。
把玩竹林间，寒风凛恓惨。
昂昂野鹤姿，愧无中散状。
儿孤襁褓中，家风随扫荡。
于兹见笔法，可想翁无恙。
幽居寂寞乡，风月共来往。
众丑成独妍，群喑怪孤唱。
一生既蹉跎，人琴遂俱丧。
托君名不朽，斯文岂天相。
旧作忽新传，识者动慨赏。
嗟予忝厥嗣，朝夕愧俯仰。
敢坠显扬思，幽光发草莽。
假此见诸公，丐铭松柏圹。
君其启惠心，慰彼九泉望。

作者简介：戴复古（1167年－约1248年），字式之，常居南塘石屏山，故自号石屏、石屏樵隐，天台黄岩（今属浙江台州）人，南宋著名江湖诗派诗人。曾从陆游学诗，作品受晚唐诗风影响，兼具江西诗派风格。部分作品抒发爱国思想，反映人民疾苦，具有现实意义。晚年总结诗歌创作经验，以诗体写成《论诗十绝》。一生不仕，浪游江湖，后归家隐居，卒年八十余。著有《石屏诗集》、《石屏词》、《石屏新语》。